b'\n_START_ARTICLE_\nInstitut for Byggeri og Anl\xc3\xa6g (DTU)\n_START_SECTION_\nHistorie\n_START_PARAGRAPH_\nInstituttet blev etableret i 2001 for at forene alle de tekniske discipliner, der skal anvendes i en designproces. Det omfatter tidligere afdelinger og laboratorier som \xe2\x80\x9dAfdelingen for B\xc3\xa6rende Konstruktioner\xe2\x80\x9d, \xe2\x80\x9dInstitut for Geologi og Geoteknik\xe2\x80\x9d, \xe2\x80\x9dLaboratoriet for Bygningsmaterialer\xe2\x80\x9d, \xe2\x80\x9dLaboratoriet for Varmeisolering\xe2\x80\x9d, \xe2\x80\x9dInstituttet for Husbygning\xe2\x80\x9d, \xe2\x80\x9dInstitut for Veje, Trafik og Byplan\xe2\x80\x9d, \xe2\x80\x9dLaboratoriet for Anl\xc3\xa6gsteknik\xe2\x80\x9d, \xe2\x80\x9dInstitut for Grafisk Kommunikation\xe2\x80\x9d og \xe2\x80\x9dInstitut for Str\xc3\xb8mningsmekanik og Vandbygning".\n_START_SECTION_\nLokaliteter\n_START_PARAGRAPH_\nDTU Byg r\xc3\xa5der over forsknings- og undervisningsaktiviteter i bygningerne 116-222, bygning 127 og bygning 402 p\xc3\xa5 DTU Campus. Desuden undervisningsaktiviteter p\xc3\xa5 DTU Ballerup Campus og i Sisimiut, Gr\xc3\xb8nland p\xc3\xa5 Center for Arktisk Teknologi.\n_START_SECTION_\nOrganisation\n_START_PARAGRAPH_\nDTU Byg er organiseret i en matrixorganisation, der best\xc3\xa5r af sektioner, centre og afdelinger, der er opdelt efter faglige fokusomr\xc3\xa5der. Sektionerne og centrene er ansvarlige for den forskningsm\xc3\xa6ssige udvikling inden for egne specialer, mens afdelingerne er instituttets koordinerende enheder._NEWLINE_DTU Byg r\xc3\xa5der over en r\xc3\xa6kke fors\xc3\xb8gs-, laboratorie- og v\xc3\xa6rkstedsfaciliteter. Fra store fors\xc3\xb8gshaller til afpr\xc3\xb8vning af fuldskala bygningskonstruktioner over mindre laboratorier med elektronmikroskoper til materialeunders\xc3\xb8gelser. Desuden findes ogs\xc3\xa5 udend\xc3\xb8rs pr\xc3\xb8vestande med afpr\xc3\xb8vning af\xc2\xa0solfangere mv. Faciliteterne underst\xc3\xb8tter forskning og undervisning i sektionerne og p\xc3\xa5 de enkelte uddannelser og anvendes desuden\xc2\xa0til eksperimentelle studenter- og_NEWLINE_ph.d.-projekter._NEWLINE_Instituttet har 208 medarbejdere, heraf 120 videnskabelige medarbejdere, 34 ph.d.-studerende og 54 tekniske og administrative medarbejdere.\n_START_SECTION_\nForskning og innovation\n_START_PARAGRAPH_\nDen fagorienterede forskning ved DTU Byg er organiseret i seks sektioner og to forskningscentre og danner grundlag for instituttets \xc3\xb8vrige aktiviteter inden for undervisning, innovation og forskningsbaseret r\xc3\xa5dgivning.\n_START_SECTION_\nUddannelser\n_START_PARAGRAPH_\nDTU Byg uddanner diplomingeni\xc3\xb8rer (3,5 \xc3\xa5r), civilingeni\xc3\xb8rer (5 \xc3\xa5r) samt tilbyder en overbygningsuddannelse til civilingeni\xc3\xb8rer (2 \xc3\xa5r) efter endt diplomingeni\xc3\xb8rstudium. Instituttet tilbyder uddannelse som diplomingeni\xc3\xb8r i Arktisk teknologi og Bygningsdesign samt civilingeni\xc3\xb8r i Byggeteknologi og Bygningsdesign (Architectural Engineering). Desuden deltager instituttet i uddannelsen som diplomingeni\xc3\xb8r i Bygning p\xc3\xa5 DTU Ballerup Campus. Desuden tilbydes en tre-\xc3\xa5rig ph.d.-uddannelse, en master i brandsikkerhed og efteruddannelse for konstruktionsingeni\xc3\xb8rer.'